คลังดันรัฐวิสาหกิจหลายแห่งเข้าตลาดหุ้นปีนี้
รมว.คลัง เตรียมผลักดันบริษัทลูกรัฐวิสาหกิจเข้าจดทะเบียนตลาดหุ้นในปีนี้
18 ม.ค. 2553

รมว.คลัง เตรียมผลักดันบริษัทลูกรัฐวิสาหกิจเข้าจดทะเบียนตลาดหุ้นในปีนี้
นายกรณ์ จาติกวณิช รมว.คลัง เปิดเผยภายหลังการประชุมคณะกรรมการกำกับนโยบายรัฐวิสาหกิจ (กนร.) ว่า ได้ให้นโยบายการดำเนินงานของรัฐวิสาหกิจ เพื่อให้มีบทบาทในการขับเคลื่อนเศรษฐกิจให้มากขึ้น โดยเฉพาะในเรื่องของการมีธรรมาภิบาลของรัฐวิสาหกิจ การรายงานข้อมูลการดำเนินงานแผนการลงทุน ค่าใช้จ่ายให้อยู่ในมาตรฐานเดียวกับบริษัทจดทะเบียนในตลาดหลักทรัพย์ เพื่อให้เกิดความโปร่งใส
นอกจากนี้ ยังสนับสนุนให้รัฐวิสาหกิจนำบริษัทลูกจดทะเบียนเข้าระดมทุนในตลาดหลักทรัพย์แห่งประเทศไทย (ตลท.) เพื่อลดภาระของบริษัทแม่จากการที่ต้องนำเงินให้บริษัทลูกไปขยายการลงทุน โดยคาดว่าจะมีบริษัทลูกของรัฐวิสาหกิจหลายแห่งสามารถเข้าระดมทุนได้ภายในปีนี้
อย่างไรก็ตาม ยังไม่พอใจผลการเบิกจ่ายงบประมาณของรัฐวิสาหกิจ 2 แห่ง ที่เบิกจ่ายได้ต่ำมากเมื่อเทียบกับรัฐวิสาหกิจอื่น คือ การรถไฟแห่งประเทศไทย (รฟท.) และการรถไฟฟ้าขนส่งมวลชนแห่งประเทศไทย ( รฟม.) จึงต้องการให้กระทรวงคมนาคมไปเร่งรัดการเบิกจ่ายและการบริหารงานของทั้ง 2 หน่วยงานโดยเร็ว
ทั้งนี้ กระทรวงการคลังจะเร่งจัดตั้งกองทุนเพื่อพัฒนาโครงสร้างพื้นฐาน (อินฟรา สตรัคเจอร์ ฟันด์) ให้ได้ภายในปีนี้ เพื่อเป็นแหล่งระดมทุนให้โครงการลงทุนขนาดใหญ่ของรัฐวิสาหกิจที่ต้องการใช้เงินลงทุนสูงมาก ซึ่งมีการเปิดโอกาสให้ภาคเอกชนเข้ามามีส่วนร่วมในการลงทุนด้วย โดยขณะนี้สำนักงานคณะกรรมการรัฐวิสาหกิจ (สคร.) ปรับปรุงระเบียบการลงทุนร่วมภาครัฐและเอกชน (PPP : Public private Partnetship) เพื่อลดภาระงบประมาณของรัฐบาล ขณะเดียวกัน จะเร่งผลักดันร่าง พ.ร.บ. คณะกรรมการกำกับนโยบายและรัฐวิสาหกิจ เสนอให้ที่ประชุมคณะรัฐมนตรีพิจารณาเร็วๆ นี้